text
stringlengths 2
31k
|
|---|
Автор: Борис БАЛДАНОВФото: Борис БалдановБуряад хэлэнэй габшагай һара фото: Буряад Уласай засагай сайтһаа Харин сентябриин 29-дэ республиканска клиническэ хүүгэдэй больницада Россиин хирургнуудай ниигэмэй эмхидхэһэн «Экстренная хирургия, телемедицина, герниология» гэһэн III хурал үнгэрөө. |
Эндэ Алас Дурнын федеральна тойрогой хирургнууд хабаадаа. |
Буряадай ниислэл хотодо Москвагай, Санкт-Петербургын, Новосибирскын, Владивостогой Россиин хирургиин мүнөө үеын шухала асуудалнуудые зүбшэн хэлсээ. |
Эмнэлгын эрдэмэй доктор, профессор, Ородой Холбоото Уласай габьяата врач Емельянов Сергей Иванович, эмнэлгын эрдэмэй доктор, профессор, РАН-ай гэшүүн-корреспондент Сажин Александр Вячеславович, эмнэлгын эрдэмэй дид-доктор Неймарк Александр Евгеньевич, эмнэлгын эрдэмэй доктор, Ородой Холбоото Уласай габьяата врач Козлов Юрий Андреевич, медицинын эрдэмэй дид-доктор Крекотень Александр Анатольевич гэгшэд элидхэлнүүдые уншажа, һургалгын хэшээлнүүдые үнгэргөө, манай хизаарай эмшэдтэй дүй дүршэлөөрөө хубаалдаа. |
Сентябриин 30-да Н. А. Семашкын нэрэмжэтэ Уласай клиническэ больницада уригдаһан мэргэжэлтэд дүрбэн операци хээ. |
Операцинууд тэрэ дороо сэхэ дамжуулагдажа байгаа. |
Автор: Сэнгэ РИНЧИНОВ буряадшалааФото: Буряад Уласай засагай сайтһааэмнэлгэ фото: Буряад Уласай засагай сайтһаа Энэ хабар Россиин Засагай газар нэгэ түхэлэй зошод буудалнуудые барилгада мүнгэ зөөри абаха можо нютагуудые тодорхойлоо һэн. |
19 можо хизаарта 4 млрд. түхэриг шэглүүлхээр түсэблэгдөө, манай хуби 300 сая түхэриг болоно. |
Мүнөө үеын нэгэ түхэлэй барилганууд һүүлэй жэлнүүдтэ хаа-хаанагүй дэлгэржэ байна. |
Тэдэнэр адли техническэ характеристикэнүүдтэй хадаа элдэбын олон хэлсээнүүдгүйгөөр хэдыхэн үдэр соо баригдана. |
Байгаали хамгаалгын гуримуудаар ехэ барилгануудые хэхэнь хорилтонуудтай (илангаяа Байгал далайн эрьеэр), тиимэһээ Буряад орондо энэ шиидхэбэри ехэ таарана. |
Зошод буудалнууд ганса Байгал дээрэ баригдаха бэшэ, харин Ивалгын, Түнхэнэй, Захааминай, Загарайн, Сэлэнгын аймагуудта бодхоогдохо юм. |
Тэрэ тоодо Асагадай талада «Нүүдэлшэдэй аялга» фестиваль үнгэргэдэг аяншадай комплекс дэмжэлгэдэ хүртөө. |
Баригдаха зошод буудалнууд байгаалиин уларилда тааруулагдажа, түхэреэн жэл хүдэлхэ ёһотой. |
Унталгын газартай, уһаар, жорлонгоор, зайн галаар, дулаагаар, һалхитуулха оньһото хэрэгсэлнүүдээр хангаатай байха ёһотой гэжэ тэмдэглэе. |
Олзын хэрэг эрхилэгшэд декабриин 31 болотор барилгануудаа дүүргэхэ уялгатай. |
Эдэ уялгануудаа тэдэ хэр амжалтатайгаар бүтээхэб, тэрээнһээ ехэ олон юумэн дулдыдаха. |
Юундэб гэхэдэ, энэ түлэбэй амжалтатайгаар бүтэбэл, Россиин Засагай газар зошод буудалнуудай барилгада саашадаашье мүнгэн зөөри һомолжо байха юм. |
Энээн тухай Россиин Засагай газарай Түрүүлэгшын орлогшо Дмитрий Чернышенко ТАСС-ай сурбалжалагшадта иигэжэ мэдүүлээ:Бидэ мүнөө зошод буудалнуудые барилгын түлэбэй түрүүшын шата үнгэргэбэбди. |
Жэлэй дүүрэтэр ашаглалгада тушаагдаха түлэбүүдые можо хизаарнуудта шэлэжэ абаабди. |
Тэндэ 2,5 мянгаһаа үсөөн бэшэ номернуудтай зошод буудалнууд бүтэхэ. |
Тиихэ мүртөө можо хизаар газар үгэнэ, хангалгын һалбаринуудта холбоно, тиигэжэ жэлэй дүүрэтэр эдэ зошод буудалнууд ашаглалгада тушаагдаха. |
Тиигээд энэ түлэб аша үрэтэй байгаа һаань, бидэ хоёр дахин ехэ мүнгэ зөөри һомолхобди. |
Автор: Сэнгэ РИНЧИНОВФото: Буряад Уласай засагай сайтһаааяншалга хүгжөөлгэ фото: tunkapark. ru сайтһаа зураг. |
Эрдэмэй болон экологическа болбосоролой таһагай мэргэжэлтэд долоон хоног бүри ямар бэ даа эмхи зургаанай үйлэдбэри хүрэдэг. |
«Ариг сэбэрэй болон эпидемиологиин түб», “Ростелеком” бүлгэм, түбэй номой сан, Хэрэн һууринай сэсэрлигүүд – эдэ эмхинүүдтэ иимэ хэшээлнүүд үнгэргэгдөө. |
Хүн зоной ажамидаралгаһаа үлэһэн бог шорой элдэбын түхэлэй байдаг бшуу. |
Жэшээлбэл, барилгын хэрэгсэлнүүдэй бог зүйлнүүд нэгэ доро хадагалагдаха ёһотой. |
Элдэб батарейкэнүүд хэды багашье һаа, байгаалида муугаар нүлөөлдэг гээшэ, 100 гаран жэлдэ үмхирхэгүй. |
Пластмассаар хэгдэһэн амһартанууд, целлофанаар хэгдэһэн пакедүүд 180-200 жэлдэ үжэнгүй, байгаалиие бузарладаг гээшэ. |
Эдэнэй олон юумыень шэнээр болбосоруулжа, хэрэгтэй ондоо эд бараа хэхэ арга боломжонууд һүүлэй үедэ олон болоо гээд ойлгохо хэрэгтэй. |
- Бүхы хэрэггүй юумэеэ нэгэ мэшээг руу хээд, хаяжа болохогүй. |
Пластмассаар хэгдэһэн зүйлнүүдые нэгэ талада, нүгөө таладань алюминяар хэгдэһэн зүйлнүүд гээд хубааха хэрэгтэй. |
Эдээниие үйлэдбэрилжэ байһан ажахынуудта тушаабал, туһа боложо үгэхэ. |
Саарһаншье үйлэдбэрилэгдэдэг. |
Мүн хубсаһа хунар, оньһон техникэ хаянгүй, саашань хэрэглэжэ шадаха хүнүүдтэ үгэбэл, мүн лэ һайн байхал. |
Шанар зэргээрнь илгагдаһан бог шорой байгаали бузарлахагүй,- гэжэ Үндэһэтэнэй хүреэлэнэй мэргэжэлтэд хөөрэнэ. |
Түбэй номой санда хуушарһан номууд, элдэб түхэлэй саарһан суглуулагдажа тушаагдана. |
Хэрэнэй хүүгэдэй 2-дохи сэсэрлигэй шабинар Л. Н. Безотечество ахамад хүмүүжүүлэгшэдтэеэ батарейкэнүүдые, пластикова бутылкануудай таглаадаһа суглуулна. |
- Мүнөө үедэ ехэшүүлтэй, үхибүүдтэй байгаали хамгаалгын талаар иимэ хөөрэлдөөнүүдые эмхидхэхэ хэрэгтэй. |
Юуб гэхэдэ, нютаг нугадаа, Эхэ орондоо наринаар хандаха гэжэ ойлгосотой үе ургажа гарахал, - гэжэ мэргэжэлтэд найдана. |
Түнхэнэй Үндэһэтэнэй хүреэлэнэй мэргэжэлтэд бүхы һууринуудаар ябажа, хэшээлнүүдые үнгэргэхэ түсэбүүдые уридшалан табинхай. |
Автор: Борис БАЛДАНОВФото: tunkapark. ru сайтһаа зураг. |
Түнхэнэй дархан газар Бүхыдөө зүжэг монологуудһаа бүридэнэ. |
Иимэ түхэлөөр һүүлэй сагта Буряадай гүрэнэй драматическа театршье табидаг болонхой. |
Ольга Ранжиловагай найруулһан “Эмгээ” гэжэ зүжэгтэй түхэлөөрөө адли гэжэ ажаглахаар байгаа. |
Хабаадагша нюурнууд хубидаа үзэһэн хараһанаа харагшадта дуулгана. |
Эсэгэ ороноо хамгаалгын Агууехэ дайн гүрэн түрымнай айл бүхэнэй байдалда сууряатаа. |
Боро гэжэ нүхэрөө дайнда үдэшэһэн Балма бүхы наһаяа хүлеэлгэндэ зорюулаа. |
Нэрэ һураггүй үгы болошоходоньшье найдалаа алданагүй. |
Найдалай хүсэниинь, али дураниинь гү - унтаршагүй ехэ гэжэ ойлгонобди. |
Балмадал адли байдалтай басагад мүнөөшье байна ха юм. |
Украинада носоһон гал дүлэн руу нүхэрөө эльгээгээд, найдалай хүсөөр сэдьхэлээ заһаад ажаһуунал даа. |
Балмын дүрэ гүйсэдхэһэн Маргарита Хардаева “Эхэнэрэй дүрэ эрхимээр гүйсэдхэһэнэй түлөө” гол шанда хүртөө. |
Залуу басаган мэргэжэлтэ актриса гэжэ һанахаар. |
Бэшэнииньшье дутуугүй һайнаар наадана. |
Голынь гэхэдэ, бултадаа шахуу эдирхэнүүд. |
Уһан буряад хэлээрээ тайзан дээрэһээ залуушуулай дуугаржа байхыень харахадаа, эхэ хэлэмнай үеһөө үедэ дамжуулагдаһаар ха юм гэжэ омогорхол түрөөдхинэ. |
Гэмэлтэһэн бэетэй дохолон Дондогой дүрэ олондо хадуугдаа. |
Хобууша хүнүүд манай дунда байһаар гүб даа. |
Теэд зосоогоо бэеэ сагаалжа, һайн хүмби гээд лэ өөрыгөө үмөөрнэ. |
Муу юумэ хэнэб гэжэ ойлгожол ябаа хадаа тиигэнэ гээшэ. |
Агуу дайнай болоогүй һаа, Боро Балма хоёр жаргалтайл ажаһууха һэн. |
Боронь фашис булимтарагшадай һабарта ороод, баряанда байһанаа, һүүлэй һүүлдэ Совет сэрэгшэдтэ урбагша гүүлээд, холын Красноярск хото руу сүлүүлнэ. |
Тэндэ Варвара гэжэ ород басагантай ниилээд, хоёр үринэртэй болоно. |
Найдалай хүсөөр Балмын өөдэнь болгоһон Буладынь түгэсхэлдөө Дондогой басаганда дурлана гэжэ харанабди. |
Буладай дура буляаха басага үндылгэһэн Дондог заһарһан лэ байха. |
Зүжэг уншаагүй һаа, найруулга дууһан ойлгохоор бэшэ. |
Харагша бүхэн саашань өөрөөл тобшолол хэхэ болоно. |
Энэ баһал найруулгын нэгэ арга болоно гээшэ. |
Цырегма Сампиловагай бэшэһэн энэ зүжэг Ахын арадай театршье найруулан табиһан юм. |
Энэ найруулга тэдэнэйхиһээ тад ондоо болоо гээд, автор тэмдэглэнэ. |
Һайн лэ зохёол хадань хоёр театр шэлэн табина гээшэл даа. |
Хэжэнгын арадай театр энэ найруулгаяа нютагтаа дэлгээһэн юм. |
Тиихэдэньшье Буряадай драматическа театрташье харагшад нэрьемэ альга ташалгаар угтаа. |
Нютагаархидай эблэлые толгойлогшо Булад Шойнжонов тайзан дээрэ гаража, Баярай бэшэгүүдые зүжэгэй авторта, найруулагшада, труппые ударидагшада барюулаад, иимэ дурадхал оруулаа: “Гүн удхатай, буряад арадай түүхэ харуулһан зүжэг болоо. |
Арадай театрнуудые дэмжэһэн энэ проект ехэ һайшаагдана. |
Шэнэ зүжэгүүд бии болоно. |
Эдэ зүжэгүүдые суглуулжа, согсолбори хэжэ байгаа һаань, һайн байгаа”. |
Буряадай Соёлой яаманай дэмжэлгээр РЦНТ-гэй эмхидхэһэн “Театрай долоон хоног” харагшадые ёһотоор баярлуулба. |
Нютагайнгаа театр хаража, сэдьхэлээ сэлмээһэн зон олон. |
Автор: Сарюуна ЭРДЫНЕЕВААрадай театрХэжэнгын арадай театр Иннокентий Егоровой дурасхаал ёһолон хүндэлхэеэ түрэл гаралынь, нүхэдынь, хамта хүдэлһэн нүхэдынь, Эрхүү можын болон Буряад ороной ажаһуугшад хүрэжэ ерээ. |
- Мүнөөдэр бидэ Эрхүү можын Ойхон аймагай 85 жэлэй ойн баяртай дашарамдуулан, Ойхоной газар дайдын агуу хүбүүндэ - Иннокентий Матвеевич Егоровто Дурасхаалай самбар нээбэбди. |
Иннокентий Матвеевич ажалай ута зам өөрынгөөшье нютагта, манайшье Буряад Уласта дабажа гараа. |
Тэрэ орёо сагта республикадамнай ехэ барилганууд хэгдээ: һургуулинууд, хүүгэдэй сэсэрлигүүд, тамирай байшанууд, соёлой байшанууд баригдаа, экономико дэмжэгдэжэ, хүгжэжэ байгаа. |
Иннокентий Матвеевич тохёолдоһон элдэбын хүндэ ушарнуудые шиидхэжэ шададаг байгаа. |
Энэ болбол Егоровтоной бүхы гэр бүлын угайнь шанар шэнжэ гээшэ. |
Үнэхөөрөө, аха дүү Егоровууд бултадаа – суута хүнүүд, бултадаа гүрэн түрын ажал ябуулагшад, тиигээд тэдэ бултадаа манай буряад арадай хүгжэлтэдэ ехэ габьяатай, - гэжэ Буряад Уласай Засагай газарай Түрүүлэгшын ниигэмэй хүгжэлтын талаар орлогшо Вячеслав Цыбикжапов тэмдэглээ. |
Баримта: Иннокентий Матвеевич Егоров Гильбэрын һургуулида багшалжа эхилээд, удаань захиралынь болоо. |
1985 ондо Хойто Байгалай аймагай болбосоролой таһагые даагшаар томилогдоо. |
1990 ондо Хойто Байгалай аймагай гүйсэдкомой түрүүлэгшын нэгэдэхи орлогшоор һунгагдаа һэн. |
1995 онһоо Иннокентий Егоров хоёр дахин Хойто Байгалай аймагай засаг даргаар һунгагдаһан юм. |
2002 ондо Буряад Уласай Засагай газарай Түрүүлэгшын ниигэмэй талаар орлогшоор томилогдоо бэлэй. |
2004 онһоо 2017 он болотор Буряад Уласай Засагай газарай Түрүүлэгшын нэгэдэхи орлогшо байгаа. |
Уданшьегүй Арадай Хуралай бүридхэлдэ орожо, табадахи зарлалай дүүрэтэр арадай һунгамал байгаа (энэ зарлал 2018 ондо дүүрээ һэн). |
Мүн баһа Иннокентий Матвеевич Бүгэдэ Буряадай үндэһэн соёлой хүгжэлтын эблэлэй юрэнхылэгшээр һунгагдаа һэн. |
Автор: Сэнгэ РИНЧИНОВ буряадшалаа Фото: Буряад Уласай засагай сайтһаа Иннокентий Егоров |